Autobiografija najpoznatijeg američkog kockara (19/7/03) - 2003-07-19
Amarillo Slim je, kao svjetski prvak u pokeru, kartao i s dvojicom američkih predsjednika, Johnsonom i Nixonom, ali i s kolumbijskim kr
Poznat je kao Amarillo Slim i proglašen je najvećim svjetskim kockarom. Taj Teksašanin, koji danas ima 74 godine, ispričao je svoju životnu priču u novoj autobiografiji “Amarillo Slim u svijetu debelih ljudi.” Naslonjen u stolici s kaubojskim čizmama i prepoznatljivim Stetson šeširom na glavi Amarillo Slim naručuje kavu i počinje priču o svom kockarskom životu. Rođen je u gradu Amarillo u Teksasu. "U ovom gradu broj stanovnika se ne mijenja već 30 godina. Uvijek se događaju iste stvari – neka žena ostane trudna, neki čovjek napusti grad. Sve je uvijek isto. Međutim, to nije prava istina!" - tvrdi naš sugovornik. Amarillo Slim, koji kaže da je građen kao "teksaška čačkalica", voli preuveličavati, ali kune se da su sve priče iz njegove nove knjige istinite. Ko-autor, Greg Dinkin, stručnjak za kockanje i kolumnist u časopisu “Igrači karata”, kaže da je Slim rođeni natjecatelj: "On radije ide na milijunaše nego na nekog tko živi od obične plaće. A, milijunaši imaju veliki ego. Slim ima svoj način na koji se igra s ljudskim egom, pa tražeći njihove slabosti uvijek ih navede da se – klade." Slim je jednom tisuće dolara dobio od legendarnog igrača bilijara Minnesota Fatsa, nakon što ga je izazvao da igraju partiju bilijara koju je odigrao s drškom od– metle. Jednom je uputio izazov country pjevaču Willie Nelsonu da igraju domino. Svom prijatelju, vlasniku niza otmjenih kockarnica-hotela u Las Vegasu, Steveu Wynnu, rekao je da on može pobijediti poznatog glazbenika u igri u kojoj je Nelson zaista dobar: "Rekao sam – mene ne može nijedan prebirač po gitari pobijediti. Znao sam da će Steve otrčati i ispričati to Willieu. Tako je došlo do meča. Postavili su nas na sredinu kockarnice, televizija je sve prenosila i ja sam Willieu ponudio opkladu za lijepu svotu novaca. Osjećao sam da je to dobro za njega, ali on nije imao taj osjećaj." Willija su – kasnije se pokazalo – s pravom mučili loši osjećaji. Partija domina koštala ga je – 300 tisuća dolara. Od profesionalnog tenisača Bobby Riggsa Slim je dobio 10 tisuća dolara nakon što ga je pobijedio u partiji ping-ponga u kojoj je umjesto reketa koristio – tavu! Kao sudionik Svjetskog prvenstva u pokeru Slim kaže da je kartao s dvojicom američkih predsjednika – Johnsonom i Nixonom, a jednom je igrao i s kolumbijskim trgovcem drogama - Pablom Escobarom. Slim, isto tako, kaže da u nekim igrama dobiva, u drugima gubi, ali da zna kada treba stati, kada treba prestati gubiti i odustati od daljeg igranja. Koliko je najviše zaradio u pojedinačnoj igri: "Od jednog sam lokalca, odavde iz Amarilla, dobio milijun i 700 tisuća dolara." Slim, međutim, kaže da je za kockara novac samo način da nastavlja pobjeđivati, a Greg Dinkin dodaje da Amarillo Slim nije klasični tip kockara: "Kockar je po prirodi gubitnik, a Amarillo Slim je natjecatelj. Ono što ljudi ne znaju o njemu jeste to da je on inteligentna osoba. Ljudi obično u njemu vide jedino čovjeka koji se na teksaški narodnjački način odnosi prema drugima." Slim još uvijek sa svojom ženom živi u Amarillu u Teksasu na jednom od svoja tri ranča. Odavde on upravlja svojim malim carstvom picerija i slastičarni, kao i restorana brze ishrane. Greg Dinkon tvrdi da je Slimova životna priča, prenesena u autobiografiji – vrlo moralna: "Moralna poruka ove knjige glasi - ukoliko živiš od vlastite pameti i razumiješ ljudsku prirodu, možeš živjeti nevjerojatan život. Ovdje je riječ o čovjeku koji nikada nije imao posao, koji je proputovao cijeli svijet, stekao međunarodnu slavu, koji je multi-milijunaš i koji zaista nije radio nijedan dan u svom životu." Slimova autobiografija nazvana “Amarillo Slim u svijetu debelih ljudi” je napisana u suradnji s Gregom Dinkinom, a objavila ju je izdavačka kuća HarberCollins.